১৯৬৯ সাল। দ্বিতীয় যুক্তফ্রন্ট সরকার ভাঙার প্রতিবাদে আন্দোলন চলাকালীন গ্রেফতার হয়েছিলেন জ্যোতি বসু। প্রিজন ভ্যানের দরজার সামনে দাঁড়ানো জ্যোতিবাবুর সেই ছবি দেখে সিপিএমের কর্মী-সমর্থকেরা আজও শ্লাঘা বোধ করেন। সে সময় তিনি ছিলেন বিধানসভায় সিপিএমের পরিষদীয় নেতা। ২০১৭ সাল। ‘বেঙ্গল গ্লোবাল সামিট’ চলাকালীন গ্রেফতার হয়েছেন সুজন চক্রবর্তী। প্রিজন ভ্যানের দরজার সামনে দাঁড়িয়ে তিনি সরকার বিরোধী স্লোগান দিয়েছেন। ঘটনাচক্রে, সুজনও এখন বিধানসভায় সিপিএমের (বামফ্রন্টেরও) পরিষদীয় নেতা। সোশ্যাল নেটওয়ার্কিং সাইটে এই দু’টি ছবিকে পাশাপাশি রেখে প্রচার চালাচ্ছেন সিপিএমের কর্মী-সমর্থকেরা। ৪৮ বছরের ব্যবধানে দু’টি ছবির মিল অনেকটা। কিন্তু সেদিনের সিপিএমের সঙ্গে আজকের সিপিএমের অমিল সম্ভবত কয়েক লক্ষ আলোকবর্ষ !
বিগত শতকের পাঁচ-ছয়-সাতের দশকের সিপিএম নেতারা সমাজ বদলের স্বপ্ন দেখতেন। এখন আলিমুদ্দিনের বাসিন্দারা সরকার বদলের স্বপ্ন দেখেন ! তাঁদের সরকার বদলের সাধ আছে, কিন্তু সেই সাধপূরণের চেষ্টা নেই। গত সাড়ে পাঁচ বছর বিরোধী আসনে থাকলেও কার্যকরী কোনও আন্দোলন গ়ড়ে তুলতে পারেনি সিপিএমের বঙ্গ ব্রিগেড। সেই চেষ্টাও দেখা যায়নি। মাঝে মধ্যে আলেয়ার মতো জ্বলে উঠেছে মাত্র। ২০১৫ সালের অক্টোবরে ‘লালবাজার অভিযানে’র ডাক দিয়েছিল সিপিএম। সেই কর্মসূচিতে কিছুটা হলেও সিপিএমের বিরোধী সুলভ মেজাজ দেখা গিয়েছিল। মনে হয়েছিল, বিধানসভা নির্বাচনের আগে সংগঠনের কল-কব্জা চাঙ্গা করতে রাস্তাকেই একমাত্র রাস্তা ভেবেছে আলিমুদ্দিন। কিন্তু পরবর্তীকালে বঙ্গ সিপিএম বারবার প্রমাণ করেছে আন্দোলনে তাঁদের কতটা অনীহা !
‘বেঙ্গল গ্লোবাল সামিটে’র সামনে সুজন চক্রবর্তী, কান্তি গঙ্গোপাধ্যায়, মানব মুখোপাধ্যায়দের গেরিলা কায়দায় বিক্ষোভ, লালবাজারে সেন্ট্রাল লক-আপে নিশিযাপন সত্ত্বেও সন্দেহ মুক্ত হওয়া যাচ্ছে না। একবার বিক্ষোভ দেখিয়েই আন্দোলনের নটে গাছটি মুড়বে না তো ! শিল্প সম্মেলনের সামনে বিক্ষোভ এবং তার পরের দিনে আলিপুর আদালত চত্বরে সিপিএমের ছাত্র-যুবদের উপস্থিতি সূর্যকান্ত মিশ্র, বিমান বসুদের ভরসা জোগানোর পক্ষে যথেষ্ট। এবার দায়িত্ব নেতৃত্বের। কেন্দ্র এবং রাজ্য সরকার বিরোধী আন্দোলনকে ধারাবাহিকভাবে পরিচালনা করার। 
একথা অস্বীকার করার উপায় নেই, দেশের এখন যা পরিস্থিতি, তাতে ২৫-৩০ বছর আগে হলে লোকে বামপন্থীদের বিকল্প মনে করতেন। কিন্তু সিপিএম নেতাদের প্রতি মানুষের সেই শ্রদ্ধা-আস্থা অনেকটাই খসে পড়েছে। পশ্চিমবঙ্গে বামপন্থী আন্দোলন তার ওজন হারিয়েছে। তার একটা কারণ, ক্ষমতায় গিয়ে আদর্শ বিচ্যুতি ঘটেছে। অন্য রাজনৈতিক দলগুলির সঙ্গে সিপিএমের যে চরিত্রগত-নীতিগত ফারাক, তা অনেকটা ক্ষীণ হয়েছে। 
আদর্শ-চ্যুতি কাটিয়ে এখন সিপিএমের পরিশুদ্ধ হওয়ার প্রয়োজন। তাদের সামনে প্রকৃত বিকল্প হয়ে ওঠার সুযোগ এখনও আছে। সেই সুযোগকে কাজ লাগাতে হলে আন্দোলনই একমাত্র রাস্তা। আন্দোলন ছাড়া পৃথিবীর কোথাও কোনওদিন কোনও কমিউনিস্ট পার্টি শক্তিশালী হয়নি। তাই লড়াই-সংগ্রামের মধ্য দিয়েই সিপিএম’কে মানুষের কাছে আবার গ্রহণযোগ্য হতে হবে। সেই সুযোগ এখনও আছে। কিন্তু ভবিষ্যতে সুযোগ থাকবে কি না, তা অবশ্য হলফ করে বলা যাচ্ছে না।